khistorydata/jeongjo-sjw-relations huggingface dataset:
정조 7년 · 목
義禁府啓言。前大司諫洪明浩從重推考。罪杖八十收贖。奪告身三等。私罪施行。敎以。不以疏啓論列。言送政院。使之存拔於已啓下之傳旨者。揆以事體。寧有是也。然當初請勘。足爲官師之一助。將此較彼。亦或贖愆。且今日熱如此。何必膠守筵敎。特爲分揀放送。又啓言。星州前牧使李廷恢原情。汎泛稱遍晩。請刑推得情。敎以。旣有報營督奉。旋因經徑遞。則在渠不足爲罪。分揀放送。而聞今本府。旱災頗甚。使之當日還官。無或暫刻遲滯之意。嚴飭分付。又啓言。加平郡守李徹祥原情。犯泛稱遲晩。請刑推得情。敎以。促敎之下。爲焉敢留滯。至煩廟堂之草記乎。爲先付過放送。使之待城門開還官。又啓言。密陽府使金履鐸原情。泛稱遲晩。請刑推得情。敎以。昨年民事。旣値歉歲。穀品之不精。雖或爲一分寬恕之端。不可以此全然無罪。所當嚴勘。以懲日後。而新倅未必勝於舊倅。況此磨勘之事。熟手了當。政合責成之意。姑爲付過放送。見今農務方殷。曠官可悶。使之待明朝還官。無或遲滯之意。竝以嚴飭。又啓言。定平府使趙岱原情。泛稱遲晩。所當請刑。而曾經宣傳官。請除刑推議處。敎以。渠雖武弁。必知沬血之義。而渠之擧行。極爲無嚴。從重勘律草記。又啓言。泰安前郡守崔台衡原情。泛稱遲晩。所當請刑。而曾經侍從。請除刑推議處。敎以。日熱如此。當日內。考律勘放後草記。又啓言。金海府使趙㠎原情。泛稱遲晩。所當請刑。而曾經先宣傳官。請除刑推議處。敎以。考律。今日內勘放後草記。又啓言。漆原前縣監姜膺煥原情。泛稱遲晩。請刑推得情。敎以。以草記議處。又啓言。武兼崔載海原情。泛稱遲晩。請刑推得情。敎以。考律勘放後草記。又啓言。繕工主簿白東鈺原情。泛稱遲晩。請刑推得情。敎以。依崔載海判付擧行。
정조 7년 · 강
命時囚姜膺煥照律。崔載海等勘放。
정조 7년 · 목
義禁府啓言。姜膺煥流來反逋。渠旣査發。居官四載。不能收殺。每當歲末。因循磨勘。虛留之罪。在所難免。請以此照律。允之。又啓言。崔載海奏對全不成樣。白東鈺繕工誤稱司宰。各杖六十收贖。奪告身一等放送。趙㠎吏逋未捧。不可以數少而勿論。趙岱沈賊應坐。今始査報。外邑擧行。萬萬寒心。各杖一百收贖。告身盡行追奪放送。崔台衡稅船致敗。旣出境內。不善護送之罪。在所難免。而旣自本道。依法典罷黜。臣府不可更照已勘之律。請上裁。允之。敎以。如有功議。各減一等。崔台衡分揀。
정조 7년 · 강
判下刑曹羅州等邑殺獄案覆啓。
정조 7년 · 목
因刑曹羅州等邑殺獄案回啓。敎以。羅州牧罪人金者斤老味獄案。此獄肯綮。當被踏被打。斷定元犯之爲誰某。而實因旣不明的。詞證亦不詳備。只以命化臨死之言。洞任傳聞之說。遽然決折者。大涉疏漏。大抵成獄之規。雖從犯手之先後。致命之由。亦在被毆之輕重。首先起鬧者老味。而從後亂打者世龍。則亦何必捨他亂打之人。只斷斷於首從之別乎。雖以獄情言之。撨僧不拜。俗人發憤。數次捽曳。卽是常習。而至於世龍。不過泛泛行路。則挽止之可也。呵責之可也。而公肆右袒之客氣。甘售荷杖之毒手。止至再止至三而不知止。不其多事之甚乎。尤爲重打之說。在渠爲斷案。則不可以千同變招。直歸之於營護之科也。假令命化。被踏而致命。十九歲弱僧。如被壯丁之蹴踏。則被踏之後。安能出一言行一步乎。以此推之。被踏云云。尤未見其的確也。獄體至重。有難輕議。所當還囚世龍。指一取招。而決放旣久。亦已在逃云爾。則今不必追勘。老味之多年滯囚。終欠審克之政。加刑一次後定配。南原府罪人大伊獄案。比此獄疑端。不可過曰凘毀骨立也。以石自撞也。未經檢驗也。上二款。旣出於丁愛之招。則渠輩背夫爲娚之言。本不足取信。雖以共宿之隣兒。同情之石三。手捽膝踢之說。亦未能掩諱。則不待檢驗。自當成獄。若以未經檢驗。遽議傅生。則此後私和擅埋之弊。將不勝其紛然。亦不足執此爲說。反復參閱。實無原恕之端。而前後道伯之以未檢驗未覆査。終始執難。亦必有竟意見。獄老證絶。馮覆覈無路。則當此恤囚之日。特付罪疑之科。不害爲曠蕩之政。加刑一次後。減死定配。
정조 7년 · 강
召見承旨金尙集鄭志儉于誠正閣。
정조 7년 · 목
予曰。卿自漢南來。農形民情。近果何如。尙集曰。畿民本自懶農。不能力穡。故雖於雨順風調之時。亦難有秋。目今亢旱無前。秧苗尙多未移。民事誠悶迫矣。予曰。不可不及今預講賙賑之策。而賙賑亦無實惠。則民將塡于溝壑矣。設賑之法。雖是朝令。究惠之道。實在守令。爲守令者。能體朝家宵旰之憂。實心接濟乎。尙集曰。今春則設賑。而民皆向蘇。士夫之至窮者。鰥寡之無告者。皆聞春秋初綸音。莫不垂涕。此時守令。莫若非大無良之人。實皆誠心賙賑矣。予謂志儉曰。欲雨不雨。秋節不遠。言念民事。誠不知攸措也。哀彼食土之民。亦何辜也。春賑甫畢。夏農失稔。豈不焦悶乎。今番祈雨祭官。以曾經兩銓長人差出事分付。予曰。承旨出去。招致畿營吏。使之各邑得雨形止。陸續登聞。營下雖不得雨。不拘前例。一邑一面之得雨。亦皆隨卽狀聞事分付。
정조 7년 · 강
命前承旨柳誼等。譴罰分揀。
정조 7년 · 목
因誼等罷職不敍傳旨。敎以。觀此傳旨。李重馥柳誼。獨未入於付標中。柳誼雖曰該房。與李重馥諸人同時譴罰云爾。則不可一敍一否。一體付標。李重馥不但初入生疏。視諸承宣無異同。一體分揀。
정조 7년 · 목
以李敬養爲吏曹參判。李崇祜爲大司憲。○敎曰。左右尹。今日政差出。○以洪益弼爲左尹。李敬懋爲右尹。朴祐源爲刑曹參判。黃昇源爲大司成。金履禧爲金海府使。洪宣輔爲眞寶縣監。邊德淳爲定平府使。
정조 7년 · 강
命未下直守令。明日辭朝。
정조 7년 · 목
義禁府啓言。卽接原春監司蔡弘履狀啓。則大逆不道罪人沈叔千春億春捕捉嚴囚云矣。千春碧潼郡。億春珍島郡。幷流三千里。緣坐安置。令刑曹押送各其配所。而千春等旣已捉得。卽爲撤捕之意。請分付左右捕廳及各道道臣。允之。
정조 7년 · 강
御宣政殿。受抄啓文臣進箋。
정조 7년 · 목
具翼善冠袞龍袍陞座。諸臣行禮相向立。讀箋官讀箋訖。諸臣行禮如儀。
정조 7년 · 강
十八日 誕辰陳賀。命躬進致詞表裏。處所以明政殿磨鍊。
정조 7년 · 목
禮曹啓言。今十八日 孝康慈禧惠嬪邸下誕辰陳賀節目。參考前例。請磨鍊。敎以。依所啓施行。而當躬進致詞表裏。以此磨鍊。內外命婦朝賀及百官陳賀習儀。依近例權停。處所仁政殿。以明政殿改磨鍊。
정조 7년 · 목
政院啓言。卜相事命下。而領府事金尙喆。判府事鄭存謙徐命善鄭弘淳李徽之李福源。領敦寧金熤命招不進。不得擧行。何以爲之。敎以。昨於徐判府事箚批。已有布及者。予於嗣服以後。新卜則元無中批之事。卿等庶幾諒予所執之有在。雖以重卜言之。除非萬不獲已之時。則亦未嘗中批。至如庚子春。金領府事故李領敦寧重卜之時。時在倉卒。其時首相引入。方欲勉副。以是之故。雖以傳敎特拜。今於無事之時。何必捨此當行之常典。苟循權宜之謬例也。卿等苟不欲替行時任之事。則請對停當。入空望筒書下。自是一道。奈之何一招再招。輒皆不進。使事面至於屑越之歸耶。大臣命招。關係何如。則在予禮敬之義。理難中寢。卿等諒之諒之事。遣入侍史官。傳諭于諸大臣。
정조 7년 · 강
判府事李徽之箚陳病狀。仍請譴。賜批。
정조 7년 · 목
箚略曰。卜相有命。召牌屢降。豈不欲竭蹶趍承。而臣所患疾癖之症。近益發作。委頓床席。奄奄欲死。雖欲擔舁作行。其勢末由。亟降嚴譴。以安微分焉。批以。愼節悶慮。遣御醫看病。卿須安心善攝。仍命遣史官傳諭。
정조 7년 · 강
領敦寧金熤箚陳病狀。仍請罰。賜批。
정조 7년 · 목
箚略曰。卜相有命。召牌屢降。宜卽趍召。而顧臣本病疾癖。兼以挾滯。欲起還仆。蠢動末由。亟降威罰。以警具僚。批以。聞有愼度。奉念無已。未簉枚卜之班。安用過加辭巽。卿須安心勿辭。加意攝理。仍命遣史官傳諭。
정조 7년 · 강
領府事金尙喆箚陳病狀。仍乞休致。賜批。
정조 7년 · 목
箚略曰。若臣者。卽一告退之人。方爲乞骸之請。而反參卜甌之席者。區區處義。雖不足恤。豈不羞當世而損國體乎。噫。苟使臣積誠析叩。早遂宿願。則安有今日之瀆撓。今若當退不退。一味遲回。則不知向後。更犯幾番罪戾。仍許臣休致之請。批以。在前原任大臣。雖當枚卜之擧。率皆不曾力辭。或簉賓廳。如例書入。或因請對。筵席決定。已跡班班。一按可知。卿豈可若是之過引。至於箚末云云。決無體諒之道。卿須安心勿辭。卽速造朝。無使至重之事。因卿等延施也。仍命遣史官傳諭。
정조 7년 · 강
判府事鄭存謙陳箚請勘。賜批。
정조 7년 · 목
箚略曰。劇逆之至親。至登科榜。何等關係。而洪儀永[泳:I-PERSON]李東埴坼名之時。不卽請拔。惟未被譴之前。無非俟勘之時。今因卜相有命。嚴召荐降。而以情以病。承膺無路。亟降威罰。使具僚警而賤分安焉。批以。卿之辭巽之語。尤覺過當。安心勿辭。卽爲造朝。仍命遣史官傳諭。
정조 7년 · 강
判府事李福源陳箚請譴。賜批。
정조 7년 · 목
箚略曰。卜相有命。召牌下臨。而以臣罪譴之餘。宜不敢與聞金甌之事。三犯違傲。不省攸措。若臣區區自處之義。不當以原任替當。爲未安而已。亟降威罰。以安私心焉。批以。知有已例。復此控引。得無過中之歎乎。安心勿辭。卽速來參。仍命遣史官傳諭。
정조 7년 · 강
同副承旨趙尙鎭。以左議政洪樂性附奏馳啓。
정조 7년 · 목
狀啓以爲。臣奉敦諭。傳諭于廣州左議政洪樂性所住處。則以爲。負罪如山。受恩如天。日被敦召。輒事逋慢。臣雖至愚。豈欲甘心故犯哉。只緣譏斥之言。出於司直之地。其在朝廷事體。賤臣分義。決無冒沒仍據之意故也。如使臣得遞本職。則固當趍走入城。以效臣分之萬一。而承宣之相守鄕廬。臣心惶阨。亟寢偕來之命。仍降鈇銊之誅云矣。臣旣承偕入之命。故姑爲仍留。
정조 7년 · 강
召見原任大臣于誠正閣。判府事鄭存謙徐命善鄭弘淳。
정조 7년 · 목
予曰。卿等昨今之事。可謂過重之擧矣。顧今朝家散亂。而世道有難捄之弊。鼎席不備。而人心無底定之期。忽又左揆。以意外之事。處江湖而不起。當今之急務。莫如得其人而備輔相。玆有命招卿等之擧。而枚卜事體。與汗漫除職。大有異焉。以一幅紙書姓名布中外。與除授一承宣。初無間焉。則其可曰體九經尊事體面之義乎。其在敬禮之道。何不詢謀於卿等。而獨斷於予一人哉。是以俄者傳敎。略布心腹之蘊矣。大臣除授。若是無持難爲一便事。則末流之弊。未知將至於何境。粵在庚子。徐判府事復卜時。亦不以前望點下者。實有所不安於心故也。以近日時象言之。左相之所遭。可謂太不近似矣。至於蒙不覺察之題。其在凡常論人。猶有輒加之不可。而況於大臣。豈敢以此等句語。輕易加罵哉。不料世道之難化。人心之不古。至於此極也。左相性稟。過於畏約。故雖値登筵之時。問候之後。不暇出一言。仍奏巽辭之談。而猶以拜首揆備鼎席。爲第一件事矣。雖云世道日變。豈料加此目於此大臣也。論其才德。雖不逮於古人。言其位則寔無別於古今。若此不已。予則曰。自今以後。無行大臣之事者矣。然而重卜新卜之間。閔領府事已行之例。班班載書於卜相錄。卿等胡不深思。徒云無例之擧乎。存謙曰。連違召命。極爲惶悚。故不得不冒死登對。而至於枚卜。判府事徐命善之箚辭極有條理。伏乞允從焉。命善曰。閔鎭遠。以其時獨原任。不得已承牌。而事體難安。亦爲請對矣。存謙曰。臣等俄在私次。有所酬酢矣。臣雖無似。猥忝原任之首。則擧行節次。臣當主之。臣名則事當不書。而其餘大臣。似無不書之理云。則判府事徐命善以爲若如此。當陳箚不參云。命善曰。此則果有所酬酢。而此亦無於例之事也。豈可創出乎。予曰。然則時相中。獨有左揆一人。方以引嫌爲事。必無薦望之理。卿等亦以爲無前例而不擧行。則此事節拍。其將從何而定乎。以我國官方言之。大提學亦有自薦之例。卿等以原任大臣。胡不薦望乎。熟思之熟思之。觀今朝著之景象。必以望重八域。殫壓人心者。定於股肱之任然後。庶可有一分鎭安之效矣。在昔萬曆戊戌。故相臣李山海。則以原任。似爲新薦矣。命善曰。戊戌年例。非所倣效之事。其時異於平時。不可援引爲例矣。予曰。朝廷模樣。專不成說。如況對應行之事。亦不依例擧行。如此而其將奈何。下行有司之事。更無可言。而甚至於北蔘回啓加分狀啓。大興還穀之事而極矣。擧行之節。其在時急。而廟堂之上。專無主管之人。故不得不替行。其在分力之道。莫過於備三公。近來各邑處事。皆以順便爲主。而獨於此事。豈欲與卿等相持哉。卜相卽有國重事。而前望點下。實非敬禮之義。卿等更思之更思之。存謙曰。聖敎至當。而諒今事勢。無過於前望點下矣。以臣之情踪。豈敢參論於枚卜之地哉。予曰。卿等之言過矣。卿等不爲。其將使誰爲之。更思之更思之。命善曰。如許重大之事。若開使原任薦望之路。則日後之弊。將有無窮矣。予曰。何以則有好道理。而爲日後應行之定式耶。存謙等曰。前望點下。亦無異於薦望。予曰。然則受薦於左相以來之外。無他道理。而所謂前望點下。予則曰不成說之事也。命善曰。時任處於江郊。萬無薦望之道。莫過於點下前望矣。予曰。古相箚中掣肘之說。實不欲當之意也。其在丙午。卽爲隨牌請對。而卿等胡爲乎不此之爲。致有勤敎然後。始乃入對。其由古今異議而然耶。存謙等一齊起伏曰。臣等亦豈不欲遵行古例。而互探動靜。自爾遲滯。惶悚莫大矣。予曰。前左相何不入來乎。命善曰。同爲請對之意。屢次往覆。而答以有難進之情勢。終不入來矣。至於領府事金尙喆。旣已年老請休之臣。自當以別例論之。至於判府事李福源。處義誠甚過當矣。予曰。李判府事所謂情勢。其何情勢耶。今日不參。極爲過矣。經曰不重則不威。重卜新卜之間。必得整頓人心。開眼處然後。可以矯捄弊俗。而卿等決不欲當之。新卜則非所可論。事之泄泄。莫大於此矣。予曰。左相之規模。太過於謹愼。以拜僚相之說。每每陳箚。故雖或有提敎之事。而忍而不發矣。蒙不覺察。正爲此道之說。極爲謬妄。而勘罪則只於罷職而止。予則以爲失之太輕矣。命善曰。左相則猶以此罷職。尤爲不安於心云矣。命善曰。瀋陽使臣。十三日離發。本非緩緩之行。而査對太急矣。予曰。今日卜相。則不過數日。自當出仕。而抑或有提調替行之例乎。命善曰。此則果有之矣。命善曰。元子宮氣候。近日差勝云。其在下情。伏不勝欣喜之至。而聞其所由。此實乳母服藥之效也。予曰。似然矣。予曰。奉朝賀入於相望。自何時始乎。命善曰。自先正臣宋時烈始之矣。予曰。枚卜錄改裝改書乎。命善曰然矣。予曰。我國事。不成說者多矣。大臣姓字。多有誤書。豈有如許事體乎。命善曰果然矣。
정조 7년 · 강
命枚卜詢于原任。前單點下。加卜待時任出仕爲。之
정조 7년 · 목
敎曰。時任俱有故。則原任卜相。不但已例班班。況中批拜相。不欲爲之。今番諸原任命招。實有所商量而然。諸原任雖不當枚卜。若有登筵之便。欲與之相議停當。今於筵席。予意悉已言之。又强令卜入。事面反有如何之嫌。至於空望筒書下。亦與中批無異。自今如値時任俱空之時。勢將詢于原任。前單點下。至於加卜。待時任出仕爲之。諸大臣之言。皆以爲便。予亦別無異見。將此傳敎。載之政府枚卜錄。
정조 7년 · 강
以鄭存謙爲領議政。李福源爲右議政。
정조 7년 · 목
敎曰。前卜相單子。前前卜相單子入之。
정조 7년 · 강
命院隸決杖捧供。注書尹行任嚴問以啓。
정조 7년 · 목
刑曹。以注書李祖承陪使令朴周彩。永同縣徒三年定配押送啓。敎以。大扺此輩。飛颺太早。驕傲太甚。釋褐未幾。便生厭飫之心。數日之頃。曾不欲刻苦耐煩。低頭隨行。飭敎才下。舊習不袪。昨日李祖承事。尤萬萬駭然。彼祖承。卽渠輩中最順便最柔善之人。而猶且放恣如此。他尙奚論。況祖承此擧。決非祖承所自辦。必有慫慂者存焉。亦必有嚆㗖者存焉。此則從當査實處之。雖以祖承言之。日前飭敎姑舍是。昨夕飭敎。又何等嚴截。則若有一分知戢之心。但當追悔其欲越去之心而已。敢於依願判下之後。反奪旣越之薦狀者。渠之罪狀。合置何等律名。然若今句勘於祖承。是祖承輩之計。得以售焉。以是院隸替治之命。蓋出於不得已矣。此等院隸。不可定配而止。爲先決杖。究問其注書用情委折。捧草供入啓。待判下發配。雖以卿曺擧行言之。初昏下敎。夜分後始乃草記。本曹擧行。萬萬稽忽。卿等亦爲推考。又敎曰。今聞李祖承言。渠之昨日越送薦狀。非出於渠意。乃尹行任之指使云云。行任卽祖承之下位。況時非堂后實官。則焉敢以不干之事。參涉指揮乎。且況日前飭敎。墨猶未乾。渠輩視之如弁髦。如是跳踉。誠有躑躅之慮。其委折。尹行任處。卽爲嚴問以啓。
정조 7년 · 강
遞承旨黃昇源。以金憙代之。
정조 7년 · 목
昇源牌不進。敎以。此承宣。亦令一伸廉隅可也。許遞。前望單子入之。
정조 7년 · 강
以黃昇源爲吏曹參議。
정조 7년 · 강
有政。吏曹判書徐浩修。參判李敬養進。
정조 7년 · 목
以沈基泰爲校理。吳載純爲戶曹參判。徐鼎修爲大司成。金履素爲同經筵。李魯春爲應敎。趙尙鎭爲副提學。洪文泳爲副應敎。
정조 7년 · 강
命刑曹佐郞尹永基。捧供入啓。
정조 7년 · 목
因永基汰去傳旨。敎以。初欲參恕。差代望筒留中矣。其後擧行。尤極無狀。必有委折。此傳旨。以拿處傳旨更爲捧入。仍令該府。捧供入啓。
정조 7년 · 강
吏曹。以幸行時上言覆啓。
정조 7년 · 목
該曹啓言。良人崔昌翼上言。爲其父泰崙。崔尙澤上言。爲其父錫珍。竝願蒙加資之典。雖有微勞。冀恩猥越。請置之。竝敎以。渠輩所謂前例。果是可據之例乎。相考稟處。
정조 7년 · 강
命時囚李師漢放送。尹永基更爲捧供。
정조 7년 · 목
義禁府啓言。輪對官李師漢原情。泛稱遲晩。請刑推得情。敎以。付過放送。又啓言。刑曹佐郞尹永基原情。泛稱遲晩。請刑推得情。敎以。姑寬汰去。先問委折。則此供辭。糢糊莫甚勿施。後開坐時。更爲捧供入聞。
정조 7년 · 목
刑曹啓言。因別監毆打罪人勘律。事命下矣。正犯金尙洽加刑一次後。珍島郡。李喜魯南海縣。限已身爲奴。定配。干連等。決杖一百後。李鶴彬煕川郡。李日彬价川郡。黃大壽洪原縣。安相宅定平府。金光鼎光陽縣。李益泰靈巖郡。李孟喆丹城縣。李德彩長鬐縣。竝勿限年定配押送。
정조 7년 · 강
召見 顯陵參奉尹守翼于誠正閣。
정조 7년 · 목
予曰。汝故承旨尹勉憲之繼子乎。守翼曰然矣。予曰。予今見汝。有感于懷。
정조 7년 · 강
召見大提學黃景源及私賑人等于誠正閣。
정조 7년 · 목
景源曰。拜表不遠。査對當爲之。而大臣未出仕。何以爲之乎。予曰。拜表在何日乎。景源曰。今十三日矣。予曰。査對以今日擧行也。仍命私賑人入侍。予謂京畿私賑人李弘遂曰。汝是誰之後裔。弘遂曰。大院君五代孫矣。予曰。汝之私賑穀爲幾何。弘遂曰。八百石矣。予曰。汝能納粟賑飢。予甚嘉尙。而況畿內八百石。勝於嶺南千石乎。又謂韓山私賑人李繼甲曰。汝是誰之族屬。繼甲曰。臣是鄕族矣。予曰。汝旣是富人。則前此亦有私賑之事乎。繼甲曰。曾於乙亥壬午兩年。亦爲私賑矣。予曰。汝旣爲嘉善。欲更加資乎。欲爲家近邊將乎。繼甲曰。臣之私願。卽錦衣還鄕矣。
정조 7년 · 강
有政。吏曹判書徐浩修。參判李敬養。兵曹判書李命植進。
정조 7년 · 목
敎曰。今聞知館事言。本館貶坐。以堂上不備。不得擧行云。在外及未肅拜館堂。竝許遞。政官牌招開政。以在京無故人差出。○以趙鼎鎭爲大司成。李命植爲同成均。洪良浩金用謙爲同知。
정조 7년 · 강
命私賑人李弘遂李繼甲調用。
정조 7년 · 목
敎曰。私賑千石人除職。載在法典。而職之緊慢。當觀其人之優劣。年前湖南私賑人召見後除職。蓋出於爲官擇人也。今番京畿私賑士人李弘遂。聞是 大院君五代孫。人亦了了。勿論五衛將忠壯將忠翊將。堂上三品窠。令該曺今日政調用。洪忠道私賑人李繼甲。三次私賑。誠款殊甚可尙。觀其身手。亦頗動幹。道內或附近鎭善地邊將。亦爲調用。以示朝家激勸之政。
정조 7년 · 강
命吏曹參議黃昇源違牌嚴飭。
정조 7년 · 목
敎曰。向日飭敎何如。其後使之一伸廉隅。至於承宣事。亦已一遞。情勢有無。非可論也。以此以彼。今番違。牌太無所據。此傳旨勿施。更卽牌招。若復違牌。當別樣處分。以此嚴飭。
정조 7년 · 목
敎曰。予之渙誥。不啻屢度。而卿之巽辭。去益懇摯。一則誠意之未孚。一則敬禮之未至。予方反躬自省。無以爲諭。顧今金甌重卜。鼎席纔備。此誠寅協共貞。弘濟時艱之機。而卿以視國如家之誠。與國同休之義。乃反過引纖芥之嫌。不思推車之道。則是豈平日所望於卿者乎。有容之量。寔本於無他之誠。非情之斥。不過爲勤攻之歸。前後辭旨。罄竭無餘。假令卿之巽牘。鎭日來上。而以予倚毗之望。決無曲副之理。卿須體予之誠。卽思幡然之道。亟回遐心。聽我面諭。仍命此敦諭。遣承旨傳諭。仍以入城。則當有面諭之言。此意一體傳諭。期於偕入。
정조 7년 · 강
命時囚李應爀。開坐嚴問。
정조 7년 · 목
義禁府啓言。江界前府使李應爀。反復嚴覈。終不直招。情狀痛駭。所當請刑。而曾經閫帥。請上裁。敎以。所供極爲無據。況今査啓已到。明朝開坐。嚴問口招以聞。此供辭勿施。
정조 7년 · 강
命白川郡殺獄罪人趙載恒。曉諭放送。
정조 7년 · 목
刑曹啓言。白川郡殺獄罪人趙載恒。薄斂渴葬。可見平日之無恩。而使可遠輩。執跡成言。皆出於其身之自服。則亦不可全然無罪。參酌勘處之意。請分付道臣。敎以。朝家於辛丑春審理時。見此獄錄啓。拈出八九分疑端。非不知卽地決折。一反前案。而以其獄體之至重。有難徑先臆斷。措辭判下。使之更覈。三載之間。四行案査。到今京司之議讞。轉入三昧。道伯之査啓。更進一步。可遠奸情。無遺呈露。載恒冤狀。庶幾獲雪。儘乎有罪者莫逃。無辜則得免。天理孔昭。不可誣也。大扺折獄之規。不出常情之外。當其尹女之死也。比隣之女第。同巷之內叔。曾無一言半辭之致疑於其間。而彼可遠者。忽地挺身。終始斷斷。載豐之不遑冠巾。蒼黃來告。卽不過姻親之際。相恤相救之誼。而可遠則忍於此時。萠他惡念。自以爲逞憾在於斯。圖賴在於斯。變故二字。把作眞贓。未冷一屍。視若奇貨。遍察上下之渾體。强覓彷彿之傷痕。而無疑可執。無計可售。則乃發厚葬之說。顯肆索錢之謀。而錢則不出。人則已葬。於是乎多般揣摩。積費心慮。自做數闋農謳。先播一村饁婦。而嗾起癃臥之趙★(金+奐)。急招越境之二奉。是乃告官於四旬之後。行檢於六月之中。要得傷處於糜爛疑似之間。而渠所謂立證者。只引無如之兒。奚但絕當問之蹊逕。成獄之凶謀旣行。敗家之宿願亦遂。樣臂裹足。曾莫知止。此其心。爲五寸戚姪之冤死乎。爲千金厚賂之失計乎。逮朝家洞察隱情。另使究問。則其心益狡。其計益急。粧出初覆檢所無之許多人物。以爲之證。而奴屬之外。募得良家之裴召史。女人之中。攙入男子之羅莫同。遠而點烈爲外援。近而福德爲內應。如鬼如蜮。眩亂耳目。而獨於敎誘指使之時。難掩彼此差錯之跡。廚間之踢。辛勤密囑。而豐垣之異居。未及分曉。井邊之語。爛慢相和。而誰某之同汲。莫能說到。畢竟諸招。互相枝語。言根則反歸渠妻。血衣則便沒下落。種種窘態。昭不可掩。最可痛惡者。卽農謳一事也。想渠設計之初。預圖惑衆之方。作爲俚詞。暗敎村女。一人唱之。十人和之。或在于田。或在于路。要使營邑廉探之人。道塗過去之客。聞而惻然。認爲實事。擧云尹女之冤。至登謳謠。卽此一節。於渠斷案。然下里腔詞。原從天機中出來。山花野曲。如興如比。往往有似解而難解者。何嘗叮嚀說去。惟恐人不知。如此獄之所謂謳者乎。若使具耳者聽之。可以立辨贗作。多見其欲巧而反拙。且以傷處言之。名曰損㾗。而安有無血廕者乎。名曰足踢。而安有不方圓者乎。白變爲靑。而元無紫色。則非血廕矣。梨轉爲豆。而僅如葉樣。則不方圓矣。非血癊不方圓之傷處。何所據而成獄乎。眞正傷處之仍然靑紅。發變傷處之卽時白色。此無冤錄用措之法。而今也不紅而白。依樣案指之後。不分發變與否。斷之以傷㾗。又是失著着之大者。所謂用水法。則上自衝激不去。下至有損卽現。通看竝行然後。始可完備。而兩檢結辭。不言有損無損。只切切於衝激不去四字。以爲用水之妙方。何其疏漏之甚也。兩檢官難免不審之罪。而年前已經勘處。今不必更論。而朝家於殺獄文案。未敢泛忽看過。蓋出敬愼之意。職在承流之地。更査有命。不曾一番躬案。付之守宰。草草盤問。依前本謄啓。甚至以不近似之說。彌縫之不已。致令獄老生奸。無謀不有。倘非又復行査之擧。將使可遠之奸情不露。載恒之冤狀莫雪。刑政之倒置。孰大於是。不可以事在旣往。仍而置之。該道臣趙尙鎭罷職。今則可遠圖賴屍身。誣人殺死之罪。自有當律。而載恒姑不斷死。可遠宜貸反坐。李可遠更加嚴刑後。極邊限已身減死定配。★(金+奐)之同情。雖極駭痛。比之可遠。卽一隨從。趙★(金+奐)則減律徒配。其餘各人等。曰東則東曰西則西。俱是愚蠢之類。竝自本營。從輕重決罪。白川郡殺獄罪人趙載恒。旣知其無罪。則不必許久滯囚。將此判付。詳細曉諭後放送。
정조 7년 · 목
予曰。朝家刑政。莫大於審理。若或泛然看過。不當死者死。則豈朝家欽恤之義乎。昨日海西殺獄判付。未免草草了當。承旨史官進前審視。各陳其所見可也。在學讀一遍。予曰。別無草率之處乎。在學曰。果當理矣。予曰。近日民間。想必望雨。未知何如。在學曰。驟雨時霔。宜有均霔之喜耳。予曰。殺獄文案。尙多未辦者。實爲可悶。
정조 7년 · 강
左議政洪樂性陳疏自引乞遞。賜批。
정조 7년 · 목
疏略曰。名以大官。在職遭彈。而因仍蹲據。便若固有。歷數今古。絕無其人。此箇道理。由臣而墜。則具瞻之地。所損尤大。日前承宣之薄被人言者。擧皆蒙體諒之恩。瞻聆所及。莫不欽歎。而緣臣誠淺。未能乎格。荏苒旬朔。獨阻一視之澤。俯仰慚悚。尙誰尤哉。眷渥如天。去益曠絕。而冥然若禽獸之無感。頑然若木石之無畏。一向逋慢。日夕伏地。秖俟鈇鉞。將臣職名。亟賜鐫免。批以。敦諭才降。書啓踵至。浹旬相持。方愧誠意之莫孚。玆際卿之疏本又到。而巽讓之辭。一如前日。予恐卿之此擧。未免過中也。卿以近日承宣之許解。引以爲說。又何爲而自輕如此也。大官非比於庶僚。處義亦不必深引。今若曲副卿意。則豈所以存國體而振紀綱也哉。呼燭草批。更布心腹。卿其諒之諒之。勿復因我。卽起造朝。仍命使偕來承旨。傳諭于左議政。期於偕入。
정조 7년 · 강
領議政鄭存謙疏辭重拜之命。賜批。
정조 7년 · 목
疏略曰。忽伏承台司重拜之命。驚惶震越。不知所以自措也。念臣疏純無用之實。卽淵鑑之所俯燭。通朝之所共悉。加以年來犬馬之齒。已迫哀耗。雖使參聞於廟謨。仰成於貳席。猶恐不能堪稱。況此首揆之重任。又非左右承弼之比者乎。不自量而入。非所據而據焉。則僨敗立至。公私兩傷。臣之一身。雖不足恤。緣臣之故。而仰累聖簡。則罪當如何。引義控辭。每蒙體諒之恩矣。今於政府之嫌。乃反拚棄素戒。則處義卽當。首尾衡決。此又臣難進之端也。亟收新命。改卜賢德。以幸國事。不勝萬幸。批以。重卜之日。擬遣喉舌之臣。宣布心腹之蘊。而拜箚前別諭。其例絕罕。未之果矣。予於嗣服之初。卜德金甌。而卿於是時。首膺是揀。予意豈偶然哉。噫今距卿爰立之時纔七年。世道朝象。不知落下幾層。義理之晦塞而誰能扶植。紀綱之委靡而誰能振刷。廟堂之訏謨則日就叢脞。臺閣之昌言則漸益含糊。譬如人之一身。百病交侵。方此沁沁泄泄。莫可救藥。此誠何等時也。求治之誠。非不切矣。而周咨無所。一日二日。治效漠然。每一念至。不覺繞屋而彷徨。雖以大臣體國之誠。亦何能盡察予寡人獨勞之狀耶。噫輔相之任。孰非緊重。而元輔視左右揆。爲尤別。歷數近年以來。居其席者。僅一二元老耳。向來曲副。非欲捨卿。暫許數年之閒。俾責一日之效。今者新命。定已久矣。此時此任。捨卿伊誰。予不多誥。卿可默會。至於箚末云云。已例班班。卿安用過加辭遜。常參有命。卿須卽起視事。弘濟時艱。用副區區之望。仍命承旨。傳諭于領議政。
정조 7년 · 강
右議政李福源疏辭重拜之命。賜批。
정조 7년 · 목
箚略曰。昨因枚卜有命。不能隨衆登對。竟日惶蹙。惟譴何是俟。忽伏奉台司重拜之命。枚卜尙不敢與聞。況於臣身乎。臣誠震越驚惑。不覺四體失措。噫。臣之才其。猶前日之臣也。臣之疾病。亦前日之臣也。苟使臣可堪於今日。則初何爲而積費祈懇。冒犯罪戾。仰煩前後敦勉之勤。誨責之嚴乎。前則扺死力辭。今忽晏然承當。則國事之僨誤。名器之玷辱。且置勿論。人之譏笑。何以自解。斷斷情實。毫無假餙。將臣議政新命。亟賜收還。批以。予之所以重卜于卿者。豈無意也。蓋取卿之雅操宿望。可以鎭浮俗而正頹綱。卿宜出而視事。副予延佇之意。而念卿來上之箚。胡乃遜讓至此之甚也。噫。卿以今日。爲治歟不治歟。人心之澆漓。無以底定。時象之泮渙。莫可收拾。義理漸晦。綱維不張。駸駸然日入於委靡之域。則是豈君臣上下。苟度姑息之日乎。顧今鼎席乃備於久曠之餘。予固喜而不寐。而首揆尙未造朝。左相無意承召。予方敦勉之不暇。卿若復事辭免。則予將疇與共理。況專對有命。出疆不遠。尤豈卿言私之時乎。卿須體予慇懃之意。從速謝命。仍參常參。仍命遣承旨傳諭于右議政。
정조 7년 · 강
命再明日常參。兼行次對。
정조 7년 · 강
芸館。以 璿源譜略賞典中。唱準等效勞分等啓。
정조 7년 · 목
校書館啓言。 璿源系譜記略賞典中。唱準等區別分等草記事命下矣。移文宗簿寺詳問。則回移內。金聲振張。文燁。終始。專當。效勞。最著。趙穎金相敎追後赴役。梁學魯最後赴役云。故賞典書啓中五人。依聖敎區別分等草記。敎以。張文燁金聲振趙穎金相敎等四人。令該曺帖加成給。梁學魯亦令該曺。從最厚例。加等米布題給。觀此啓辭格式。始覺向日傳敎中。使之草記之敎。未免錯誤。本館元非草記衙門。卽兒房啓辭衙門。而兒房啓辭。則前例。提調躬詣。請承傳色入啓矣。今番則不然。以兒房啓辭。用草記例。以司謁入啓。此亦有關後弊。自今宜有劃一之式。況本館旣屬內閣之後。以外閣稱號。則倣用司僕之內外寺通同草記之例無妨。此後本館。凡有啓稟之事。雖値提調在外之時。言送內閣。自內閣以啓辭爲之事。分付。提學在京行公。則直以事實啓稟。只有直學。則以外閣官員來言云云。措語事。一體定式施行也。
정조 7년 · 강
命時囚曺彥祺等議處。尹永基放送。
정조 7년 · 목
義禁府啓言。領運差使員薺浦萬戶曺彥祺。龍津萬戶崔昌敏。地方官交河郡守兪漢敦原情。泛稱遲晩。請竝刑推得情。敎以。除刑推議處。又啓言。刑曹佐郞尹永基原情。泛稱遲晩。請刑推得情。敎以。然則事勢似然。附過放送。
정조 7년 · 강
御誠正閣。行晝講。仍召見同知金用謙。特進官鄭昌聖。知經筵徐浩修。承旨尹勉升。玉堂李魯春尹尙東。注書尹行任。兼春秋金健修。史官李崙秀。宗臣安春君烿。武臣李漢命。
정조 7년 · 목
講孟子。○予曰。久未見卿。未知筋力神精。尙能康健否。用謙曰。蒲柳衰質。比前太減矣。予曰。工夫則猶如前否。用謙曰。雖有看書之時。亦未能專一矣。予曰。後日講筵。卿須以特進官入侍也。
정조 7년 · 강
遞承旨吳大益。大司憲金履素。掌令李百亨。執義金翊休。掌令申致權。以鄭景淳爲承旨。閔鍾顯爲大司憲。李行源爲執義。尹尙東爲司諫。姜彝正爲獻納。李鼎運爲掌令。李魯春爲獻納。曺允大爲正言。李秀夏爲持平。尋遞景淳魯春允大秀夏。
정조 7년 · 목
敎曰。明日常參。承旨兩司不可不備員。在外承旨兩司竝許遞。前望單子入之。新除授承旨兩司。待下批牌招察任。○景淳等牌不進。敎以。許遞。政官牌招開政。
정조 7년 · 목
敎曰。明日常參。兩司無一人備員。在外臺諫許遞。以在京無故人。今日政差出。待下批牌招察任。○以尹相[尙:I-PERSON]東爲承旨。李度謙爲校理。吳泰賢爲副校理。宋迪中爲甲山府使。李觀秀爲金提郡守。尹師國爲大司憲。李濟萬爲執義。沈基泰爲司諫。姜★(亻+寅)李運彬爲掌令。孟至大爲持平。徐配修爲正言。金履厚爲獻納。林濟遠爲副修撰。李太亨爲副校理。李命瑀爲慶山縣監。
정조 7년 · 목
敎曰。注書尹行任。口傳還付翰林。仍卽牌招入直。
정조 7년 · 강
同副承旨吳大益。以左議政洪樂性附泰馳啓。
정조 7년 · 목
狀啓以爲。臣奉敦諭。傳諭于左議政洪樂性所住處。則以爲。不意承宣。又復儼臨。手傳恩諭。口布聖敎。驚感駭惑。祇增惶蹙。且臣所患風痰。彌苦。重添暑感。神精昏瞀。氣息懍䌞。悲苦之懇。末由盡布。更當冒入文字。申暴危衷云矣。臣旣承偕入之命。姑爲仍留。
정조 7년 · 강
命吏曹佐郞李集斗拿處分揀。
정조 7년 · 목
敎曰。前望多不修正。極爲駭然。當該吏曹郞廳拿處。○因拿處傳旨。敎以。姑爲分揀。自今日入直本曹。使之釐正。近來實郞廳元不入直。此亦紀綱所在。此後嚴飭放送。
정조 7년 · 목
敎曰。李祖承職名自如。院隷定配。合有商量。且已決杖。姑令放送。更待處分。
정조 7년 · 강
拿處甲山府使宋鍈。
정조 7년 · 목
咸鏡監司徐有寧。以甲山府使宋鍈爲先罷黜。其罪狀。令攸司稟處馳啓。敎以。擧措極爲駭怪。其在重殺獄之地。不可罷黜而止。令該府拿問處之。
정조 7년 · 강
命湖南殺獄錄啓。考閱回啓。
정조 7년 · 목
因全羅監司趙時偉殺獄罪人中。罪犯無疑者。事實疑晦者。錄啓啓本。敎以。爛加考閱。不多日內回啓。
정조 7년 · 강
以李★(土+甲)爲大司憲。洪文泳爲執義。李魯春趙興鎭爲掌令。申耆爲持平。李顯默爲正言。
정조 7년 · 목
敎曰。常參時刻已至。而許多臺諫皆稱在外。今日國綱。雖曰掃地。豈有如許貌樣。原在外外諸臺。竝先遞差後禁推。前望單子入之。
정조 7년 · 강
遞校理沈基泰。副校理金方行。修撰曺遠鎭李頤祥。以李太亨爲校理。李泰永爲修撰。
정조 7년 · 목
敎曰。在外玉堂許遞。前望單子入之。
정조 7년 · 강
御宣政殿。行常參及次對。
정조 7년 · 목
領議政鄭存謙曰。見今國計民憂。無一可恃。政須爰立賢佐。協贊聖化。而乃以如臣無以。俾居蕫率之地。臣身狼狽。猶屬餘事。其於庶務之叢脞。重任之癏曠何哉。況元輔之位。責任尤別。夫豈有一半分堪承之望。伏乞早賜斥退。予曰。目今朝象澆漓。世道委靡。自非碩德重望。莫可激揚挀刷。今此重卜。鼎席具備。同聽幷觀。事半功倍。予有望於卿等。辭巽無乃過乎。右議政李福源曰。體諒曾未幾何。除旨又下。負罪如臣。冒沒登筵者。非爲因仍。實欲面陳矣。予曰。向來事。實爲慨然於卿。輔相去就。顧不重歟。大體言之。其時卽拜。亦未爲不可。特以事面顚倒故耳。辭免過矣。福源曰。雖閑司漫職。出疆時遞解例也。伏望垂諒。俾蒙終始之恩。予曰。閑司猶或遞免。此等大任。豈容出疆之可論。存謙曰。臣之向來出疆時。得聞鄭妻之出陸。隄防之蕩然。世道之憂歎。已無可言。至於德相國榮事。殿下旣不頒示八方。其窮凶情節。尙不處分。群情抑鬱矣。福源曰。今此首相之奏。卽擧國之公議。其在明義理嚴隄防敬大臣之道。允從宜矣。予曰。有所商量而然矣。存謙曰。一初之政。在規模紀綱。若於天理民彝上濶略。則規模何由乎正。紀綱安得而立。臣已有所仰陳。大抵規模紀綱四字。殆同開卷第一義。伏願深留聖意焉。予曰。言甚好矣。福遠[源:I-PERSON]曰。宮僚尙未定。儀文全不備矣。予曰。如是亦好矣。予曰。諸臺之謝恩單子。不爲捧入。政院之生疏每如此矣。予曰。今年敗船頗數。亦無傷人乎。司直鄭民始曰。渰死者九人云矣。予曰。雨意悠邈。民事渴悶。存謙曰。然矣。予曰。今年節候則差晩。尙有來頭之可望否。判府事徐命善曰。秋節不甚遠。恐無節晩之效矣。予曰。水原府使。已爲薦望乎。存謙曰。未及料量矣。予曰。各別差擇可也。予曰。常參時經筵頉稟。曾所未聞。政院之生疏。每如此。頉稟承旨。知名以入。
정조 7년 · 강
命大興餉穀移劃。後日次對稟處。
정조 7년 · 목
領議政鄭存謙啓言。頃因開城留守徐有防。大興餉穀不得移劃坡州事狀啓。更令畿伯。詳問本牧狀聞事。因傳敎發關矣。卽見京畿監司李亨逵狀本。則以爲。本營移設之後。劃給軍餉。取耗支放矣。屢經歉荒。未捧及蕩減之數。其數夥然。耗條半縮。支放不足。大興餉米之有無。初不詳探。遽然請報。極涉矇然。而及今變通然後。軍校庶可接濟矣。該牧支放之資。非不軫念。而城餉旣無以推移。則勢將移劃於畿邑。此時穀物。經賑分糴。餘儲不敷。待其秋成後稍裕。更合商處。請置之。予詢諸大臣。判府事徐命善曰。以何餘儲劃給坡州乎。領相姑置之。請似出不得已也。判府事鄭弘淳曰。此事旣是已許劃之穀物。而到今還寢。恐涉如何矣。右議政李福源曰。旣因特敎而狀聞之後。今復置之。則事體未免苟簡矣。予曰。諸將臣亦各陳所見也。訓鍊大將具善復曰。以海西穀物。推移劃給似好矣。禁衛大將李柱國曰。該牧之請報。出於不獲已。若待秋成劃給。則恐不及於明年支放矣。御營大將李敬懋曰。及今不爲變通。恐有支放難繼之患矣。敎以。卿等異同之卞。各有所據。而大體狀辭。全欠別白。有難以此指一適從。更令道伯。參考本牧事勢及道內各邑穀物有裕處。如有可以轉移之道。具由狀聞。待後日次對稟處。
정조 7년 · 강
命嶺漕停罷之請。置之。
정조 7년 · 목
領議政鄭存謙啓言。卽見前正言閔昌爀上疏。則以爲。江民許令業船漕運。以厚其生。嶺外漕倉特爲停罷爲辭。而有令廟堂稟處之命矣。自嶺漕設施之後。旣無裝載愆期之患。今不可以江民之不便。容議其革罷。請置之。從之。
정조 7년 · 강
飭訓局陞戶抄上解弛之弊。
정조 7년 · 목
訓鍊大將具善復啓言。本局陞戶抄上。間多有根著不實。故犯罪科。仍爲逃亡者。相繼而出。此專由於監色與座首輩。拘於私情。欺瞞官長。不擇上送之致。今當式年陞戶抄上之時。或有法久解弛之弊。嚴飭各道道臣。知委於列邑。請使之惕念擧行。從之。
정조 7년 · 강
命湖西漕倉所屬邑大同穀與稅穀。同時裝發。差員領納。
정조 7년 · 목
司直鄭民始啓言。湖西漕船添載之後。餘船每爲六七隻。似聞列邑。以漕卒之難制。不願請得。雖或不得已載運。而今番臭載者。多是餘漕船云。蓋以無統領無管束而然也。自明年湖西漕船裝載外。餘船則以漕倉所屬邑大同穀。酌量容載之數。直納于漕倉。與稅穀同時裝發。差員竝爲領納。則似爲便當。請以此定式施行。從之。
정조 7년 · 강
命火田冒耕。另加禁斷。
정조 7년 · 목
戶曹判書徐有隣啓言。近年以來。火田日盛。民人則以功力之減於原野。肆然冒耕。守令則以加耕之稅於官家。知而不禁。材木無拱抱之美。良田受崩汰之患。末流之害。有不可勝言。酌定經界。另加禁斷。俾無違越事。請申飭。從之。
정조 7년 · 강
飭各道獄案違格之弊。
정조 7년 · 목
刑曹判書鄭一祥啓言。臣近閱各道獄案。則檢帳率多違格。證招亦不詳覈。憑案折獄。實無其路。此後則務從明的。毋或矛盾。使當成獄者。無疑眩延拖之弊。不當成獄者。無枉罹瘦死之患事。請申飭。從之。
정조 7년 · 강
命御營廳給代。以米還索。置之。
정조 7년 · 목
御營大將李敬懋啓言。本營太儲。自來不敷。均役廳給代米中七百石。除留均役廳。換太一千四百石取來支計事定式矣。今因昨年湖西嶺東尤甚邑米保以錢代捧事。米餉大縮。支繼無路。自今爲始。以本米七百石推來支放事。請更爲定式。予詢惠堂。惠堂鄭民始曰。太則見在於均廳。而米則貿給之外。無他道矣。予詢都提擧。都提擧鄭弘淳曰。本是營米。則均廳之不從。未知其可也。敎以。自前相換。取其有益。永作節目。則今此還索。無乃今年則太不如米而然乎。旣非大難處之事。則續續銷刻。亦屬不可。今姑置之。
정조 7년 · 강
大司憲李★(土+甲)。請洪儀泳島配。賜批。
정조 7년 · 목
★(土+甲)啓言。洪儀泳。以凶賊至親。敢生媒榮冒進之計。挾紙入場。濫占科名。究其心跡。極爲叵測。前後三司。迭發章奏。齊聲請討。而尙靳允兪。輿情愈激。隄防由是而漸壞。凶孽由是而益肆。方來之夏。有不可勝言。請洪儀泳施以島配之典。批以。遇矣。不允。只一洪儀泳。草草塞責。臺臣事。誠慨然矣。
정조 7년 · 강
大司諫洪明浩請洪儀泳等島配。賜批。
정조 7년 · 목
明浩啓言。噫。彼洪儀泳。以禧述之至親。乃敢揚揚赴擧。玷污國試。至於李東埴。卽京來之族黨。變㓜名字。生心榮進。此輩縱恣無嚴。胡至此極。請洪儀泳李東埴。亟命判名圈點。仍施島配之典。批以。憲啓已云太過。諫啓之俱發。尤無義意。不允。
정조 7년 · 강
大司諫洪明浩請飭紀綱。仍陳外方科弊。賜批。
정조 7년 · 목
明浩啓言。近年以來。紀綱日至頹弛。逆屬醜類。冒玷館圈者有之。換名易服。突入淸禁者有之。以言乎民習。則服色侈濫。名分紊亂。至有放火烽山。挺刃官庭之擧。此專由於紀綱不張。朝廷不尊之致。寧非大可憂者耶。董飭廟堂及群有司。振刷紀綱。丕變舊習焉。批以。所奏切中時弊。從之。又啓言。大比設科。試邑輪定。故殘小之縣。實受其害。僻遠之地。窮儒褁糧。前期往守。主客俱困。此乃外方科弊之最大者也。各道四長官。地方平均。官府廣濶。若於此地。永定試邑。各就左右南北。分設大小科場。旣無道里懸遠之弊。且免儒生難容之患矣。令道臣酌量物力。分棑各邑。使之添助。則彼此實爲兩便矣。事係變通。請下詢廟堂。使之商確稟處。予詢大臣。領議政鄭存謙曰。曾聞試邑。害及十里。今此變通。似有益矣。從之。
정조 7년 · 강
執義洪文泳。請持平李百亨罷職。仍懲討。賜批。
정조 7년 · 목
文泳啓言。右僚未及就座之前。下臺徑先進伏。有若勦說。有乖臺體。不可無警。請持平李百亨罷職。從之。又啓言。臣歸自異域。得見朝紙。則合辭中諸逆。一無置辟。已是失刑之大者。而收孥之典。尙未施之。以殿下日月之明。無幽不燭。而獨於此懲討一事。過加㴠貸之政。臣恐若此不已。則世道無寧靖之日。亟允三司之請焉。批以。已諭於前後三司之批矣。
정조 7년 · 강
大司憲李★(土+甲)。掌令趙興鎭避嫌乞遞。竝賜批。
정조 7년 · 목
避嫌略曰。臣以草草一語。粗效一日之責矣。及承聖敎。責之以無他所陳。臣滿心慚悚。無地自容。其何敢一刻晏然於臺次乎。請命遞斥臣職。興鎭避嫌略曰。向者洪儀泳李東埴。俱以極逆之至親族黨。冒赴試場。至占科名。隄防壞損。物情駭憤。臣於其時。當言而不言。致有堂疏之請罪。至被譴削之重勘。臣至今追思。惶汗浹背。以此蹤跡。何敢一刻晏然於臺次乎。請命遞斥臣職。竝批以。勿辭亦勿退待。
정조 7년 · 강
校理李太亨上疏乞郡。批下該曺稟處。
정조 7년 · 강
前承旨吳大益。以左議政洪樂性附奏馳啓。
정조 7년 · 목
狀啓以爲。臣奉聖批。傳諭于廣州左議政洪樂性所住處。則以爲。決知臣身一出。則國體不存。頹綱不振。故屢煩號籲。終不知止。而殿下每以不輕遞臣職。以爲存國體振頹綱之道焉。只緣誠淺言拙。莫能孚格。以致上下之間阻。未蒙體諒之聖恩。莫非臣行已無素。事君不誠之故。益不勝慚恧欲死。惟願鈇銊之誅云矣。臣旣承偕入之命。姑爲仍留。
정조 7년 · 강
拿處騎士將李庭爀。
정조 7년 · 목
漢城府啓言。儒生趙燮呈狀內。朴致煥與李庭爀之孫。欺取婢價云。故使郞廳査問於李家奴子矣。李家初不捉納朴哥。庭爀來見該郞。詬叱罔有紀極。此若不治。紀綱掃地無餘。法司亦難聽訟。騎士將李庭爀。請拿問嚴處。允之。
정조 7년 · 강
照勘時囚曺彥祺等。
정조 7년 · 목
義禁府啓言。領運差使員薺浦萬戶曺彥祺。龍津萬戶崔昌敏。地方官交河郡守兪漢敦等。漕運事體。旣甚嚴重。而不能嚴束。終至致敗。揆以法例。俱極駭然。竝以此照律。彥祺杖八十收贖。奪告身三等。昌敏笞五十收贖。解見任別敍。漢敦罷黜。竝私罪施行。允之。又啓言。漢敦以罷黜照律以入。雖有功議。無減等之例。敎以。罷黜旣無功議區別之例。宜有旁照之擧。準罷黜律。以不應爲笞四十減放。
정조 7년 · 강
遣承旨詣 明陵奉審摘奸。局內 各陵亦爲奉審。
정조 7년 · 강
遞承旨尹勉升林錫喆。以鄭東浚金載瓚代之。
정조 7년 · 목
敎曰。不爲仕進承旨許遞。前望單子入之。又敎曰。左副承旨聞有實恙許遞。前望單子入之。
정조 7년 · 강
判下秋曹嶺南海西殺獄案覆啓。
정조 7년 · 목
因刑曹大邱等邑殺獄案覆啓。敎以。大邱府殺獄罪人林雪男獄事。龍得致命。在於相鬪翌日。而杵打膝蹴之說。非但許多看證之一辭同然。正犯之語。亦以誤觸偶撞之等語。自道伊時光景。至謂惟願速死。則償命之外。更無可議。而第折獄。以實因爲重。實因以傷處爲驗。而此獄肯綮。專在於杵打膝蹴。而細觀前後檢狀。旣無點痕於頭額之上。又無微傷於胸腎之間。行檢之際。覓處不得。則乃以內傷懸錄。而其所懸錄。亦不合於無冤錄內傷条。則只以檢官之臆料。直歸之於內傷致死者。大非審愼之道。以事情推之。則本以同閈親好之誼。偶因一時戲劇之事。縱成乘醉而翻傳。豈至用力而撞打乎。其家則酒所也。其時則極熱也。酒後相關。一仆一壓。中暑昏塞。理亦無怪。且正犯爲人之至庸至騃。道臣已有云云。觀其覆檢招辭。則言出眞情。跡無假餙。揆以法。則實因旣無明白。究其情。則本事宜有參恕。到今傅生。不害爲審克之政。特爲減死島配。奉化縣殺獄罪人僧赴英。屍帳。縱入於茶毗。情犯莫掩於草供。初則以爲銀項之刀。乃是智悅之物云云。而末又以智悅佩刀。曾未見之云爾。則前後供辭。專出於餙詐矣。當猛虎囕人之際。渠雖大膽。安能執其足於數步之間。而犯不測之怒乎。究其具眞境。極其訝惑。原其獄情。不無多少䵝䵢之端矣。渠以刀殺人。則何故留置其側。以名書㡌。則何故落在其傍。至便人執其眞贓。甘自歸於露跡之科乎。且收其行兇之器。藏諸貯經之籠。而殆若故爲自首者然。大是常情之外。外此卿等覆啓。起疑之語。的確纖悉。執此究之。決不可輕易成案。令本道伯親執案査。仍又多歧廉探。更卽狀聞後稟處。而此等獄案。雖命行査。外方擧行。每不稱意。窮覈。雖以白川事言之。屢經特敎査究。拖至三年之久。揆以事體。殊甚駭惑。今番如前惕念爲之之意。竝以分付。開寧縣殺獄罪人金光哲獄事。相閧始因微事。致命乃在卽地。起收分明。旣非觸傷之痕。看證俱備。又無差錯之端。元犯亦無以自明。初覆檢招中。拂刃橫入之說。半是承款。而會推時執刀直剌之招。盡爲輸情。行兇極其狼藉。情狀亦甚慘毒。依回啓施行。又因松禾縣鄭大隱阿只獄事回啓。敎以。大凡治獄之規。執其眞贓實跡然後。始可定原犯施本律。而此獄暗中摸來之事。元無把捉之端。而只憑屍親之指疑。勒謂鄭女以首犯。屢行拷訊。便成完決。寧有如許獄體。初覆檢官之屍帳結辭。已失審愼之義。而爲道伯者。亦不能據理論題。致有此特敎行査之擧。檢官及道伯。從當處分。而原其獄情。正犯査得之前。同推與否。初無可論。鄭女則姑爲保放。而屍親及與被死人共宿應問各人等。一竝捉來究問。而査官則道內守令中。以剛明人差。定使之會査本縣。仍令道伯。參閱獄案。出意見論理狀聞後稟處。
정조 7년 · 강
召見承旨金載瓚鄭東浚于誠正閣。
정조 7년 · 목
予曰。方物封裹。果在何間耶。載瓚曰。當於再明爲之云矣。予曰。日候甚熱。雨意尙邈。農家想益渴悶。言念民事。其爲憂慮。當如何哉。東浚曰。蒸熱如此。必將大兩矣。
정조 7년 · 강
命進御淸暑六和湯。本方中人蔘減二分。黃連減三分。加檳榔一錢煎入。榻敎也。
정조 7년 · 강
召見承旨李在學及嶺南御史沈基泰于誠正閣。
정조 7년 · 목
予曰。今番嶺南御史善爲之矣。在學曰然矣。予曰。御史書啓。發牌備卽。書附更點。傳示吏判。次示大臣之意分付。予曰。今覽書啓。近所罕見。予實知人。不勝多幸。大體嶺南民情如何。農形亦如何。御史沈基泰曰。今春民間艱食之狀。甚於昨年。不無仳離顚連之慮矣。特蒙內帑錢。尙方貂之頒下。繼以方伯守令惕念奉行。始有奠居底意。今則麥農邑邑大登。秋農亦有可望。道內民人。庶可無憂矣。予曰。嶺伯畢賑狀見之否。賑口死亡。爲二百九人。而咸安二口云者。誠可怪也。基泰曰。各邑不善抄飢。宜抄不抄。不得受賑穀。而以至死亡者。尤可惻然矣。予曰。書啓雖未及盡覽。而略略看過。大抵善爲之矣。東萊當該府使誰也。掩置府使誰也。基泰曰。當該府使。卽李文源趙英鎭也。掩置府使。卽李秉模也。予曰。不畏强禦爲尤難矣。近來御史。皆不善爲之。而汝能善爲之。予嗣服後初見也。明日旣命次對。隨入可也。
정조 7년 · 목
敎曰。予惟古大臣去位之際。皆有可執之義。其所決去。良非獲已。自古名碩之橫遭詆斥者。亦復何限。苟有知心之君。斷無疑貳之意。則不以人言有所嫌芥。擔著世務。一誠圖報。蓋以先公家之急而後一身之私。不拘於曲謹小節。人臣之義。不容不如此。此豈皆輕廉防重爵祿而然哉。予雖自愧於古昔哲辟。其所望於群下。則不願在於古大臣之下。況今元輔之重卜屬耳。端揆之出疆不遠。同寅無人。共濟無望。將使元輔。獨賢於廊廟。卿以一心同德之人。亦豈無協贊和衷之願哉。前後敷心之諭。辭已竭意已窮。十行之綸。逐日斯宣。一回之期。逾月漸邈。實由誠淺。復何多誥。至若近臣之久滯荒野。廚傳之貽弊畿邑。有損國體。亦添民瘼。不待予言。卿宜諒悉。須體古大臣先公之義。亦念予一人虛佇之望。卽日入城。庸副至意。又敎曰。此敦諭。坐直承旨傳諭于左議政。敦勉凡爲幾日。而大臣之造朝。尙無動靜。予之誠意之未孚。方自歉歎。而在大臣處義。亦無過當之甚乎。未知向後。更有甚般節拍。可以出膺。如是之際。國體事面。日就虧壞。不料蕫率之地。反有躬蹈之嫌。此予所以爲大臣慨惜。以此意一體傳諭。期於偕入。
정조 7년 · 강
命十一日輪對爲之。
정조 7년 · 목
敎曰。再明日封裹及御覽看品相値。次對進定於明日。又敎曰。嶺南御史書啓。明日次對時稟處。
정조 7년 · 강
命未下直守令。皆令明日辭朝。因令留待。
정조 7년 · 강
遞禮曹判書鄭一祥。
정조 7년 · 목
敎曰。貶坐當前。在外禮曹堂上許遞。政官牌招開政。
정조 7년 · 강
有政。吏曹參判李敬養。兵曹判書李命植進。
정조 7년 · 목
以洪聖淵爲持平。申致權爲獻納。趙興鎭爲副應敎。李魯春爲校理。鄭在信爲副校理。李在協爲禮曹判書。鄭民始爲工曹判書。張成漢爲群山僉使。
정조 7년 · 강
命兵曹堂郞譴削人敍用。
정조 7년 · 목
敎曰。爲日已久。兵曺入直堂卽譴削人。竝給牒敍用。
정조 7년 · 강
命嶺南御史書啓。明日入侍稟處。
정조 7년 · 목
因書啓。敎以。吏曹守令回啓。明日次對時。入侍稟處。仍令兵曹閫帥邊將回啓。亦於入侍稟處。方伯體重。此則令廟堂稟處。
정조 7년 · 강
命瀋陽使齎去禮物。各別精擇等待。
정조 7년 · 목
因御覽單子。敎以。當此夏節。魚物之色渝味變。可慮。各別精擇等待。蔘蛤等諸種。必以體大者。另加嚴飭捧上。而年前瀋陽使齎去物種。到瀋後多有不合用者云。其爲貽羞彼國。所係不細。今番則判堂親執檢視。無或如前泛忽。再明日看品時。各司卽官躬親待令。本曹堂上亦爲來待。
정조 7년 · 강
判下秋曹關西湖南殺獄案覆啓。
정조 7년 · 목
因刑曹龍岡縣宋壽殷殺獄覆啓。敎以。道臣論列。十分詳備。雖使壽殷。更欲發明。似無容喙之端。依道啓施行之意行會。而至於其弟之稱冤。言雖爽實。事出爲兄。不必深加究理。自監營參酌決放之意。竝以分付。又因全羅道殺獄覆啓。敎以。康津縣罪人卲昌賢獄事。一獄元無兩元犯。而昌務昌賢。迭爲元犯。前後九年之間。出場無期。到今執跡之論。當以犯手之先後。傷處之緊歇。分其首從。蓋任女對質之供。旣作左契。命右臨死之言。足爲斷案。不可以屍親一言。遽然決定。由前由後。昌務烏可免此獄元犯乎。道狀曺啓。儘有意見。卲昌務則依前同推。而昌賢則肩上一打。雖非卽死之處。袖裏一椎。顯有必殺之心。同惡相濟。尤極慘毒。不可以等閑隨從論。嚴刑定配。全州府罪人金明郁獄事。決獄之道。傷處爲重。而初覆檢傷處中微硬云云。終欠別白。起疑傅生。不爲無見。而此獄情節。至凶且悖。私和之狀旣露。看證之招具備。則屢度行査。一味餙詐。以爲死中求生之計者。此前後殺獄之所未見所未聞者也。藉曰羅女素是抱病之人。而乃病裏被打。尤豈非致命之由乎。且以渠招言之。旣曰胸膛上有紫黯四五處的實云。而覆檢所錄。不過三處。以此觀之。當初檢驗之疏漏。可以推知。不可以傷處之稍輕。遽施罪疑之科矣。此等疑案。人見各自不同。有難指一決折。更令時道伯。參以意見。詳査啓聞後稟處。宋益秋托人假手。旣出逞憾之計。請毋換面。自犯蔑倫之罪。是可忍也。孰不可忍也。論其負犯。殆有浮於明郁。嚴刑三次後。減死定配。其餘罪人。竝依回啓施行。寶城郡罪人鄭大仁獄事。大右親爲四寸。而杵竹之說。至發於大右之供。老味居同一閈。而丫杖之證。又登於老味之招。則渠雖欲掉脫。其可得乎。然於渠供中。敢以顚觸石塊或墜落斷岸等說。粧撰納供。抵賴爲事。甚至田畓之券。假稱買賣之文。渠之偸鈴之計。蓋見其反拙矣。我國雇工。與中朝法制大異。主無文券。率無帳籍。不過是朝聚暮散之類也。且按大明律。短雇月日受値不多者。依凡人論。以此以彼。大仁似難免償死。家長之摳雇工故殺者絞。亦在皇朝斷例。而白萬之致死。明是大仁之故殺。此又難赦之一端。然讞獄之體。貴在平反。遠外之事。實難遙度。前伯之付諸疑輕之科。豈或雇奴之別姑捨是。有甚別般起疑之端而然。更令時道伯。參以已見。旁探物情。使之據實陳聞後稟處。而大右之初則倡說田間。至於成獄。末乃變辭官庭。要作疑案者。論以法理。不可無嚴懲。而掩護至親。足可謂常情之固然。在朝家敦風化之政。所當白放。而以杵竹打殺白萬之說。發自渠口。到今渠反作參證。法理之外。情狀可痛。令道臣杖放。年前審理時。因此囚獄案中雇工律文事。有議大臣稟處之命。而迄今幾年。尙不覆啓。事之稽忽。孰甚於是。已獻議大臣外未收議處。更卽發遣卽官。問議以來。卿等仍又爛商。各具已見。論理附奏。無或如前遲滯。
정조 7년 · 목
予曰。欲雨不雨。三農愆期。民事可悶矣。領議政鄭存謙曰。民事誠渴悶矣。予曰。廟謨先爲陳之。存謙曰。繡啓中四長官試所事。當稟定矣。予曰。此則不急之務。待數日次對稟定好矣。予曰。今番御史書啓。卿等以爲如何。存謙曰。見其書啓。不憚大吏。不負朝廷委遣之意矣。予曰。近來御史。每多僨事。而此人則書啓詳明。亦能剛猛。可嘉矣。其別單先爲覆奏。予曰。備堂事。誠慨然矣。今日歷詢。實出博采之意。則從違之間。固當各陳已見。而入侍諸堂。率多以不敢臆對爲辭。至於趙時俊。則新經方伯。本事裏面。豈有全昧之理。而亦且彌縫爲事。人人如此。則國事將無人擔當矣。左參贊之意。則以捧留本邑。爲終不可行耶。金華鎭曰。欲袪一邑之瘼。而反生一道之弊也。司諫沈基泰曰。臣於上來之路。與道伯相見。而道伯則以爲交隣之道。只當示我之信。盡數入給之後。雖使彼人之貢獻。不能逐歲出來。在我亦不失爲處事正大之歸云矣。予曰。此固然矣。而自古交隣之道。亦嘗膠守微信乎。予曰。立本之設禁。法意至嚴。一或犯科。斷不饒貨。故意謂近日則更無此弊矣。何爲而復踵前習。若是之無難耶。基泰曰。旣防之後。視法如無。誠駭然矣。予曰。前後府使爲誰。基泰曰。趙英鎭李文源李秉模矣。予謂徐有隣曰。如欲往復本道。而捧現告。則必不免許久遲滯。問于御史。捧傳旨可也。予曰。炭布不屬之釜山。則在釜山亦有所害耶。華鎭曰。釜山之聊賴。全在於炭布。若屬之別處。則釜山必不免難支之患矣。予曰。釜山之難支。亦豈不可悶乎。兵曺判書李命植曰。向來慶州營將罪狀。自備局草記覆奏。而批音有依此擧行之命矣。草記中初指的勘律之事。何以爲之乎。予曰。左相事。誠慨然矣。御史營將之一是一非。豈無可論。而其所覆奏。全沒模稜。然則營將勘律。亦皆自上替行乎。有隣曰。臣於其時。往問覆奏之意於左相。則以爲盜賊緩捕。罪在營將。營將拿入。失在御史云矣。予曰。大臣之意何如。存謙曰。事係軍務之外。恐不當拿入矣。右議政李福源云。御史與監司抗禮。官秩尊卑。蓋不須論也。予曰。諸備堂亦陳所見可也。華鎭曰。初不係於軍務。則營將之不爲聽令。臣以爲得體矣。李命植曰。不著戎服而拿入營將。臣未知得體矣。吏曹判書徐浩修曰。外邑之尊御史。所以尊朝廷也。今使御史。不得拿致一營將。則臣恐有後弊。矣工曹判書鄭民始曰。御史奉命。例兼軍務。軍務之兼。非所可論。而營將今旣罷黜。似不必更爲定式矣。有隣曰。御史之拿入營將。因一緝捕之微事。則營將之違拒。似不爲失矣。刑曹判書鄭一祥曰。御史事體。與他自別。故外方接待。無一定之揆。不但拿入一事。至於服色之節。亦多相較之弊。一番定式。恐不可已矣。禮曹判書李在協曰。御史奉命之役。爲任不輕。營將似無不可拿處之義矣。司直李柱國曰。營將體貌。亦自不輕。若使御史。非軍務而輒拿入營將。則恐有無窮之弊矣。訓鍊都正李敬懋曰。雖曰奉命。決不可容易拿入矣。副護軍徐有大曰。御史之拿入營將。實是謬例矣。趙時俊曰。監司旣拿入營將。則御史亦不必不得拿入矣。予曰。承旨亦陳所見可也。承旨鄭昌順曰。暗行御史凡係軍務。皆無不兼。則拿入營將。恐無不可矣。承旨李在學曰。朝廷若使御史。不得拿入營將爲定式。則必多掣礙。亦傷事面矣。予曰。玉堂亦陳所見可也。校理李太亨曰。拿入營將。雖似如何。而御史體重。亦似無不可拿入之義矣。予曰。此誠難處。御史事。固不能善處。而朝堂則當以尊堂陛爲先。比年以來。一遣繡衣。輒皆犯罪。故外邑不知朝廷之尊。如使之申飭日後。俾不得輒事拿入則可也。今番御史。則決不可以此勘罪也。右參贊鄭昌聖曰。禁府時囚罪人。當爲捧供。而 先朝受敎中。宰臣禁推者。無得直爲捧供事。曾有定式。何以爲之乎。予曰。然則勿爲捧供可也。予曰。水原當此大賑之餘。不可不擇差。卿等有所料量者耶。存謙曰。未及思得矣。予謂浩修曰。喬桐府使。誰可合乎。浩修曰。當於嘉善中差出。而姑未得其人矣。予謂命植曰。慶尙左水使。欲以何人差遣乎。命植曰。可合者未及商量矣。
정조 7년 · 강
領議政鄭存謙。以嶺南御史別單覆啓。